**Szakmai beszámoló a Debreceni Lyra Szimfonikus Zenekar 2022. évi tevékenységéről**

A Covid világjárvány korlátozások miatt viszonylag hosszabb kényszer- ill. biztonsági szünetek tagolták a Lyra Zenekar életét. 2022. április 22-én azonban a Debrecenhez közeli Kismacs Közösségi házában megvalósulhatott az előző évről elhalasztott KORONKA FESZTIVÁL. Ennek keretében – a Derecskei Ifjúsági Fúvószenekar térzenéjét követően – a színházteremben adtunk önálló koncertet, melynek szólistája ez alkalommal Herczegfalvi Zoltán (hegedű) volt.

Az óvatos és sikeres újrakezdés nyomán 2022. június 4-én vár ránk a következő feladat, amikor a debreceni Nagyerdőn található Békás-tó partján – kellemes időben és környezetben – SZABADBAN címmel léptünk a népes közönség elé. A jórészt népszerű alkotásokat felvonultató programban olyan ritkán játszott magyar szerzők is megszólaltak, mint Bihari János, Kéler Béla és Poldini Ede. A koncert az Emberi Erőforrások Minisztériuma, a Nemzeti Kulturális Alap és a Magyar Művészeti Fesztiválok Szövetsége támogatásával valósult meg, a „Grand Opening – Összetartozás” országos koncertsorozat részeként.

Más terveinkhez hasonlóan a Felvidékre tervezett rövid turnénk is erre az évre halasztódott. A 2022. július 10-12 között lezajlott sorozat az ÚJRA EGYÜTT címet viselte, melynek keretében előbb Bódvaszilason szabadtéren, majd a határ túloldalán Szentpéterfalán (Petrovce) templomban, illetve Szepsiben (Moldava nad Bodvou) szerepeltünk a közönség előtt. Szólistánk ezeken az alkalmakon Losonczki Andrea énekesnő volt. A háromnapos turné művészi és emberi szempontból is emlékezetes élményt jelentett valamennyi résztvevő számára. Az utazáshoz kapcsolódó kirándulás, várlátogatás és vendéglátás remek csapatépítő hatást fejtett ki. A felvidéki média több tudósításban és riportban foglalkozott zenekarunk szerepléseivel.

A Lyra időnként kisebb formációkban is a közönség elé lép. Így adódott lehetőségünk 2022. október 1-jén törzshelyünkön, Bódvaszilason kamarazenei programot előadni. A település valaha az Esterházy család tulajdonában állt, ezért került sor a BAROKK DÉLUTÁN című jelmezes hangversenyre, melyen zenekarunk hat tagú kamaraegyüttese jeleskedett.

Végül kétéves halasztás után – 2022. december 29-én – ismét vállalkozhattunk az ÓÉVBÚCSÚZTATÓ HANGVERSENY megrendezésére. Korábbi bevált helyszínünk a debreceni Kölcsey Központ Bálterme a drasztikusan megemelkedett bérleti díj miatt finanszírozhatatlanná vált számunkra. A Debreceni Egyetem Zeneművészeti Kar Liszt-terme azonban kedvező feltételek mellett rendelkezésünkre állt, és be is váltotta a hozzá fűzött reményeinket. Koncertünk gyakorlatilag teltházzal zajlott, és a közönség nagy tetszéssel fogadta a produkciót. Ismét színpadon üdvözölhettük régi partnereinket: a Valcer Táncstúdió és a Debreceni Népi Együttes táncosait, illetve műsorvezetőként Gróf Miklóst. Énekes szólistánk ezúttal Losonczki Andrea és Bodolai Péter énekesek voltak, akik szólóikkal és kettőseikkel egyaránt nagy sikert arattak. A műsorban ezúttal is elhangzottak ritkaságok, mint például J. Strauss Methusalem-nyitánya, vagy Poldini Ede darabjai. A hangverseny promóciójában és a jegyértékesítésben eredményesen működtünk együtt a debreceni Médiacentrum és a Kodály Filharmónia munkatársaival.

Debrecen, 2023. május Balogh József

 elnök-karnagy